b"\n_START_ARTICLE_\nSidras\n_START_PARAGRAPH_\nSidras \xe2\x80\x93 fermentuotas alkoholinis g\xc4\x97rimas, gaminamas i\xc5\xa1 neatskiest\xc5\xb3 obuoli\xc5\xb3 sul\xc4\x8di\xc5\xb3, prisotintas anglies dvideginio._NEWLINE_Pla\xc4\x8diai vartojamas ir sidru vadinamas nat\xc5\xabralus, silpnas obuoli\xc5\xb3 vynas, kuris neprisotinamas anglies dvideginio. Kadangi sidro gamybos b\xc5\xabdas pana\xc5\xa1us tokio vyno gamybos b\xc5\xabdui, jis yra obuoli\xc5\xb3 vyno analogas._NEWLINE_Sidras turi 0,5\xe2\x80\x930,8\xc2\xa0% r\xc5\xabg\xc5\xa1\xc4\x8di\xc5\xb3, stiprumas 4,5\xe2\x80\x937\xc2\xa0% alkoholio t\xc5\xabrio. Nesaldinto (brut) sidro paprastai yra kiek daugiau nei 5\xc2\xa0%, saldus (doux) yra silpnesnis \xe2\x80\x93 iki 3\xc2\xa0%._NEWLINE_Sidras yra malonaus \xc5\xa1vie\xc5\xbei\xc5\xb3 obuoli\xc5\xb3 aromato, \xc5\xa1viesiai gintarin\xc4\x97s spalvos, su gelsvu ar \xc5\xbealsvu atspalviu. Nuo nat\xc5\xabrali\xc5\xb3 sul\xc4\x8di\xc5\xb3 sidras skiriasi tuo, kad jame n\xc4\x97ra cukraus, kuris r\xc5\xabgimo metu pavirsta alkoholiu. Taigi sidras yra artimas silpniems vaisi\xc5\xb3 vynams, kurie yra link\xc4\x99 greit sugesti, tod\xc4\x97l, j\xc4\xaf gaminant, reikia labai laikytis \xc5\xa1varos ir pavartoti anglies dvidegin\xc4\xaf ar kitas priemones jam u\xc5\xbekonservuoti.\n_START_SECTION_\nGamintojai\n_START_PARAGRAPH_\nDaugiausiai sidro pagaminama Jungtin\xc4\x97je Karalyst\xc4\x97je, ypa\xc4\x8d jos pietvakarin\xc4\x97je dalyje (500 mln. litr\xc5\xb3 per metus), sidras taip pat yra tradicinis ir populiarus Bretan\xc4\x97s ir Normandijos regionuose (Pranc\xc5\xabzija (\xc5\xa1i\xc5\xb3 region\xc5\xb3 sidrui taikomos kilm\xc4\x97s apsaugos taisykl\xc4\x97s), Appellation d'origine contr\xc3\xb4l\xc3\xa9e), Airijos, Vokietijos (Frankfurto ir Saro regionuose) ir \xc5\xa1iaur\xc4\x97s Ispanijos g\xc4\x97rimas.\n_START_SECTION_\nSul\xc4\x8di\xc5\xb3 paruo\xc5\xa1imas\n_START_PARAGRAPH_\n\xc4\xaeprasti maistiniai obuoliai sidrui netinka, nes juose yra ma\xc5\xbeai tanin\xc5\xb3, tod\xc4\x97l sidro gamybai auginamos specialios obuoli\xc5\xb3 veisl\xc4\x97s._NEWLINE_Tinkamiausios yra rudenini\xc5\xb3 ir \xc5\xbeiemini\xc5\xb3 obuoli\xc5\xb3 r\xc5\xab\xc5\xa1ys. Geriausias sidras gaunamas i\xc5\xa1 rudenini\xc5\xb3 obel\xc5\xb3 veisli\xc5\xb3, kuri\xc5\xb3 vaisiai pribr\xc4\x99sta lapkri\xc4\x8dio m\xc4\x97nes\xc4\xaf. I\xc5\xa1 vasarini\xc5\xb3 obuoli\xc5\xb3 pagamintas sidras, kaip ir vynas, yra ner\xc5\xabg\xc5\xa1tus, malonaus skonio, bet blogai laikosi ir tinka tik greitam vartojimui. R\xc5\xabg\xc5\xa1tumui padidinti prie vasarini\xc5\xb3 obuoli\xc5\xb3 sul\xc4\x8di\xc5\xb3 galima prid\xc4\x97ti apie tre\xc4\x8ddal\xc4\xaf r\xc5\xabg\xc5\xa1\xc4\x8di\xc5\xb3 obuoli\xc5\xb3 sul\xc4\x8di\xc5\xb3. Labiausiai tinka m\xc5\xabs\xc5\xb3 kra\xc5\xa1te augan\xc4\x8di\xc5\xb3 veisli\xc5\xb3 obuoliai: Antaninis, Lietuvos pepinas, Ananasinis, Borovinka, \xc4\xafvair\xc5\xabs Renetai, Kalvilis ir kt. Sidr\xc4\x85 gaminti galima i\xc5\xa1 vienos ar dar geriau keli\xc5\xb3 veisli\xc5\xb3 obuoli\xc5\xb3 sul\xc4\x8di\xc5\xb3 mi\xc5\xa1inio._NEWLINE_Vaisiai turi b\xc5\xabti prinok\xc4\x99 iki valgymui tinkamo skonio. Prinokinami ant med\xc5\xbei\xc5\xb3 arba sand\xc4\x97liuose, 70 cm auk\xc5\xa1\xc4\x8dio kr\xc5\xabvose. Rudeniniai obuoliai kr\xc5\xabvose laikomi 3-5 dienas, o \xc5\xbeieminiai - 7-10 dien\xc5\xb3. Sidrui gaminti vartojami tik sveiki, nesupuv\xc4\x99 ir neapnikti pel\xc4\x97si\xc5\xb3 vaisiai._NEWLINE_Obuoliai pirmiausia nuplaunami ir trai\xc5\xa1komi. Tai daroma tradicine akmenine spaudykle arba sidro mal\xc5\xabnu. Sidro mal\xc5\xabnai istori\xc5\xa1kai buvo varomi vandens, arklio j\xc4\x97ga arba sukami rankomis, \xc5\xa1iais laikais \xe2\x80\x93 elektra. Obuoli\xc5\xb3 mink\xc5\xa1timas perkeliamas \xc4\xaf pres\xc4\x85, kur i\xc5\xa1 jo i\xc5\xa1spaud\xc5\xbeiamos sultys, o likusios i\xc5\xa1spaudos sudaro \xc4\xaf pyrag\xc4\x85 pana\xc5\xa1i\xc4\x85 mas\xc4\x99 (vadinam\xc4\x85 s\xc5\xabriu). \xc5\xa0i mas\xc4\x97 spaud\xc5\xbeiama kelis kartus, kol i\xc5\xa1 jos i\xc5\xa1spaud\xc5\xbeiamos likusios sultys. Siekiant i\xc5\xa1vengti oksidacijos), stengiamasi, kad sultys kuo trumpiau kontaktuot\xc5\xb3 su oru._NEWLINE_Rauginimui skirtos sultys turi b\xc5\xabti gerai atskirtos nuo \xc4\xafvairi\xc5\xb3 priemai\xc5\xa1\xc5\xb3 (stiebeli\xc5\xb3, s\xc4\x97kl\xc5\xb3), kurios gadina skon\xc4\xaf. I\xc5\xa1spaustoms sultims leid\xc5\xbeiama nusistoti._NEWLINE_\xc4\xae 100 l i\xc5\xa1spaust\xc5\xb3 sul\xc4\x8di\xc5\xb3 pridedama 10-15 g kalio pirosulfito, kuris, pana\xc5\xa1iai kaip ir sieros dvideginis, apsaugo sultis nuo savaiminio r\xc5\xabgimo. Po 24 valand\xc5\xb3 nusistojusios sultys nupilamos, ko\xc5\xa1iamos per tinklel\xc4\xaf ir u\xc5\xberaugiamos._NEWLINE_Sidrui gaminti obuoli\xc5\xb3 sultys ruo\xc5\xa1iamos kaip vynui, tik visai neskied\xc5\xbeiamos vandeniu. R\xc5\xabg\xc5\xa1tumas suma\xc5\xbeinamas mai\xc5\xa1ant r\xc5\xabg\xc5\xa1tesnes obuoli\xc5\xb3 sultis su ma\xc5\xbeai r\xc5\xabg\xc5\xa1\xc4\x8diomis, o nelabai sald\xc5\xbeios sultys pasaldinamos cukrumi.\n_START_SECTION_\nKiti gamybos b\xc5\xabdai\n_START_PARAGRAPH_\nKai kurie didieji gamintojai, siekdami rinkai tiekti vienodo skonio sidr\xc4\x85, mai\xc5\xa1o i\xc5\xa1 skirting\xc5\xb3 obuoli\xc5\xb3 veisli\xc5\xb3 pagamint\xc4\x85 sidr\xc4\x85. Sidr\xc4\x85 pilstant \xc4\xaf butelius, da\xc5\xbenai papildomai dedama cukraus, kad susidaryt\xc5\xb3 angliar\xc5\xabg\xc5\xa1t\xc4\x97 ir sidras burbuliuot\xc5\xb3. Kai kurie auk\xc5\xa1tos kokyb\xc4\x97s sidrai gaminami \xc5\xa1ampanizacijos b\xc5\xabdu, ta\xc4\x8diau tai yra brangu, reikalauja \xc4\xafg\xc5\xabd\xc5\xbei\xc5\xb3 ir daug laiko. Sidras pilstomas \xc4\xaf \xc5\xa1ampano arba alaus butelius.\n_START_SECTION_\nR\xc5\xab\xc5\xa1ys\n_START_PARAGRAPH_\nSidro skonis \xc4\xafvairuoja nuo saldaus iki r\xc5\xabg\xc5\xa1taus. G\xc4\x97rimas gali b\xc5\xabti skaidrus ar drumstas. Spalvos nuo tamsiai gintarin\xc4\x97s iki \xc5\xa1viesiai auksin\xc4\x97s. Paprastai sidras yra tuo \xc5\xa1viesesnis, kuo daugiau obuoli\xc5\xb3 mas\xc4\x97s yra pa\xc5\xa1alinama tarp spaudimo ir fermentavimo._NEWLINE_\xc5\xa0iuolaikiniai pramonin\xc4\x97s gamybos sidrai savo i\xc5\xa1vaizda primena putojant\xc4\xaf vyn\xc4\x85, jie neretai papildomai apdirbami, kad b\xc5\xabt\xc5\xb3 stipresni, visi\xc5\xa1kai skaidr\xc5\xabs ir bespalviai. Tuo tarpu tradiciniu b\xc5\xabdu gaminami sidrai b\xc5\xabna tamsesn\xc4\x97s spalvos, neskaidr\xc5\xabs, juose jau\xc4\x8diamas obuoli\xc5\xb3 skonis."